Боян Бойчев
Към слънцето

chitanka.info

Не ми е достатъчен красивият изглед към планината —

Аз копнея да стигна върха.

Не ми стига безбрежната шир на равнината —

Дайте ми кон да препускам през нея.

Аз се любувам на морето необятно

И хоризонта с поглед жаден ловя.

Не ми трябват нито крила, нито весла, нито пък вятър —

Една платноходка с мечти ме очаква на кея.

Може би утре ще се окаже, че върхове има само по снимките,

С последни сили ще плувам след корабокрушение

Или ще ме свали от коня откос от безнадеждност.

Тогава с поглед към безкрая на небето

Аз няма да прося смирено спасение,

А ще потърся слънцето с един лъч надежда.

есента на 2004 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.